Jelaskan Bantahan dari Judi Piala Dunia di Malaysia dalam bahasa melayu

Bekas pemain bola sepak kebangsaan, Datuk Abdul Ghani Minhat dan Presiden Persatuan Bola Sepak Terengganu, Datuk Che Mat Jusoh menentang judi bola sepak ini kerana tidak akan menyumbang kepada peningkatan mutu bola sepak.

Pada 14 Mei 2010, jemaah Masjid Kampung Baru mengadakan demonstrasi bantahan. Polis diketuai Ketua Polis Daerah Dang Wangi ACP Zulkarnain Abdul Rahman menahan seorang lelaki yang enggan menyerahkan pembesar suara.

Pada 22 Mei 2010, bekas Perdana Menteri Malaysia Tun Abdullah Ahmad Badawi selaku Pengerusi Institut Kefahaman Islam Malaysia (IKIM) menyatakan bahawa pandangan rakyat terutama umat Islam mestilah didahulukan. Bagi orang Islam, judi tak dapat diterima dan bukan sahaja orang Islam agama lain tak suka juga. Ketua Dewan Pemuda PAS Pusat Nasruddin Hassan At-Tantawi pula menjangkakan generasi muda terutama golongan remaja yang tidak pernah berjudi akan tercebur dalam kegiatan perjudian.

Pada 25 Mei 2010, suatu memorandum bantahan diserahkan kepada Tan Sri Engku Ibrahim Engku Ngah, Penyimpan Mohor Besar Raja-Raja Malaysia sambil disaksikan oleh Penolong Setiausahanya, Datuk Sabtu Awwab. Memorandum itu dihantar oleh Naib Presiden PAS, Datuk Mahfuz Omar, Datuk Kamarudin Jaffar (ADUN Tumpat), Siti Zailah Mohd Yusoff (Rantau Panjang) dan Dr. Lo' Lo' Mohamad Ghazali (Titiwangsa) dan Syed Azman Syed Ahmad Nawawi (Batu Burok).

Mahfuz Omar menyatakan PAS akan menghantar memorandum kepada Majlis Mesyuarat Raja-Raja Malaysia ketika mesyuarat raja-raja pada 26 Jun 2010. Majlis Raja-Raja Melayu pada era 1960-an pernah menunjukkan teladan kepada rakyat dengan mendesak kerajaan UMNO BN membatalkan Loteri Kebajikan. Raja Perlis merupakan Raja yang paling menonjol menegur pemimpin Umno pada ketika itu. PAS menampilkan bintang bola sepak negara Radhi Mat Din sebagai 'ikon' kempen menentang pemberian judi sukan.

Gerakan Rakyat Membantah Judi ditubuhkan pada 1 Jun 2010.

Pada 9 Jun 2010, Polis PDRM menahan Ketua Pemuda PAS Selangor Hasbullah Ridzwan di tapak ceramah 'Yahudi dan Judi' anjuran Pakatan Rakyat di Dewan Kompleks Muhibbah , Taman Bolton, Batu Caves, Selangor. Turut ditahan ialah ketua pemuda PAS bahagian Gombak Syarhan Humaizi Halim, setiausaha Damanhuri Dol dan ketua penerangannya Afyan Mat Rawi. Mereka ditahan kerana menghalang tugas polis.

Gabungan Mansuhkan Judi (GMJ) akan mengadakan perhimpunan membantah pemberian lesen tersebut pada 3 Julai 2010. Pegawai media GMJ Fadhil Osman menyatakan jelajah ke seluruh negara diteruskan.

Antara bukan Melayu yang turut membantah ialah Naib Setiausaha Pusat Pembangunan Kebudayaan LLG, Goh Kean Seng, wakil Dewan Perhimpunan Cina Kuala Lumpur Selangor, Ser Choog Eng dan dari Budaywan Bertindak, Lee Ban Chen .